Document ID: 32007R0586

KOMISSION ASETUS (EY) N:o 586/2007,
annettu 30 päivänä toukokuuta 2007,
naudanliha-alan tuonti- ja vientitodistusjärjestelmän soveltamista koskevista yksityiskohtaisista säännöistä annetun asetuksen (EY) N:o 1445/95 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon naudanliha-alan yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1254/1999 (1) ja erityisesti sen 29 artiklan 2 kohdan ja 33 artiklan 12 kohdan,
sekä katsoo seuraavaa:
(1)
Naudanliha-alan tuonti- ja vientitodistusjärjestelmän soveltamista koskevista yksityiskohtaisista säännöistä sekä asetuksen (ETY) N:o 2377/80 kumoamisesta 26 päivänä kesäkuuta 1995 annetussa komission asetuksessa (EY) N:o 1445/95 (2) täsmennetään naudanliha-alan tuonti- ja vientitodistusjärjestelmän toimintaedellytykset.
(2)
Vienti on vähentynyt naudanliha-alalla jatkuvasti 2000-luvun alusta alkaen. Vientituella ja ilman vientitukea toteutettua vientiä koskevia vientitodistushakemuksia käytettiin muun muassa yhteisön viennin seurantaan. Nykyisessä tilanteessa on hyvän hallinnon turvaamiseksi välttämätöntä seurata edelleen vientituella toteutettua vientiä koskevien vientitodistushakemusten kehitystä. Sen sijaan enää ei näytä olevan tarpeen jatkaa ilman vientitukea toteutetun viennin vastaavaa seurantaa. Sen vuoksi olisi hallinnon yksinkertaistamiseksi rajoitettava vientitodistusten esittämisvelvollisuus koskemaan ainoastaan vientiä, jota varten on haettu vientitukea.
(3)
Kolmannessa maassa erityistuontikohtelun saavien naudanliha-alan tuotteiden viennin avustamisjärjestelmän soveltamista koskevista yksityiskohtaisista säännöistä 21 päivänä joulukuuta 1979 annetun komission asetuksen (ETY) N:o 2973/79 (3) viimeisimmän muutoksen seurauksena Amerikan yhdysvaltoihin vietävän tuoreen, jäähdytetyn tai pakastetun naudanlihan 5 000 tonnin vuosittaista kiintiötä ei ole enää jaettu vuosineljänneksittäin. Sen vuoksi vientitodistusten hakemista ja myöntämistä koskevia voimassa olevia yksityiskohtaisia sääntöjä olisi mukautettava vastaamaan tätä uutta tilannetta.
(4)
Johdonmukaisuuden vuoksi on hyödyllistä mukauttaa myös Kanadassa erityistuontikohtelun saavien naudanliha-alan vientitodistusten hakemista ja myöntämistä koskevia voimassa olevia yksityiskohtaisia sääntöjä.
(5)
Jäsenvaltioiden on ilmoitettava komissiolle kunkin viikon maanantaina ennen kello 13.00 toimijoiden edellisen viikon kuluessa jättämät todistushakemukset. Johdonmukaisuuden varmistamiseksi muiden liha-alojen voimassa olevien sääntöjen kanssa vaikuttaa myös aiheelliselta säätää, että jäsenvaltiot ilmoittavat naudanliha-alan toimijoiden maanantain ja perjantain välisenä aikana jättämät todistushakemukset jo kyseisen viikon perjantai-iltapäivällä.
(6)
Sen vuoksi asetusta (EY) N:o 1445/95 olisi muutettava.
(7)
Tässä asetuksessa säädetyt toimenpiteet ovat naudanlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 1445/95 seuraavasti:
1)
Korvataan 7 artikla seuraavasti:
”7 artikla
Vietäessä naudanliha-alan tuotteita, joille haetaan vientitukea, on esitettävä vientitodistus, johon sisältyy tuen ennakkovahvistus tämän asetuksen 8-13 artiklan säännösten mukaisesti, sanotun kuitenkaan rajoittamatta asetuksen (EY) N:o 1291/2000 5 artiklan 1 kohdan soveltamista.”
2)
Poistetaan 7 a artikla.
3)
Poistetaan 8 artiklan 2 kohta.
4)
Poistetaan 9 artiklan 2 kohta.
5)
Muutetaan 12 artikla seuraavasti:
a)
poistetaan 6 kohta;
b)
korvataan 7 kohta seuraavasti:
”7. Jäsenvaltioiden on ilmoitettava komissiolle:
-
kunakin työpäivänä viimeistään kello 18.00 (Brysselin aikaa) tuotteiden kokonaismäärä, jolle todistuksia on haettu;
-
viimeistään hakemusten jättökuukauden lopussa luettelo kaikista hakijoista.”
c)
korvataan 9 kohta seuraavasti:
”9. Todistukset annetaan kymmenentenä työpäivänä hakemuspäivän jälkeen. Jos hakemuksia ei ole toimitettu komissiolle, todistuksia ei myönnetä.”
6)
Muutetaan 12 a artikla seuraavasti:
a)
korvataan 7 kohta seuraavasti:
”7. Jäsenvaltioiden on ilmoitettava komissiolle:
-
kunakin työpäivänä viimeistään kello 18.00 (Brysselin aikaa) tuotteiden kokonaismäärä, jolle todistuksia on haettu;
-
viimeistään hakemusten jättökuukauden lopussa luettelo kaikista hakijoista.”
b)
korvataan 9 kohta seuraavasti:
”9. Todistukset annetaan kymmenentenä työpäivänä hakemuspäivän jälkeen. Jos hakemuksia ei ole toimitettu komissiolle, todistuksia ei myönnetä.”
7)
Korvataan 13 artiklan 1 ja 2 kohta seuraavasti:
”1. Jäsenvaltioiden on ilmoitettava komissiolle:
a)
kunkin viikon perjantaina kello 13.00 alkaen:
i)
kuluvan viikon maanantaista perjantaihin jätetyt 8 artiklan 1 kohdassa tarkoitetut tuen ennakkovahvistuksen sisältävät todistushakemukset tai se, että hakemuksia ei ole jätetty;
ii)
kuluvan viikon maanantaista perjantaihin jätetyt asetuksen (EY) N:o 1291/2000 49 artiklassa tarkoitetut todistushakemukset tai se, että hakemuksia ei ole jätetty;
iii)
määrät, joille todistuksia on annettu kuluvan viikon maanantaista perjantaihin tämän asetuksen 10 artiklan 5 kohdan mukaisesti tai se, että todistuksia ei ole annettu;
iv)
määrät, joille todistuksia on annettu kuluvan viikon maanantaista perjantaihin asetuksen (EY) N:o 1291/2000 49 artiklassa tarkoitettujen todistushakemusten johdosta, ja mainittava sekä todistushakemusten jättöpäivä että määrämaa;
v)
määrät, joita koskevat vientitodistushakemukset on peruutettu tämän asetuksen 10 artiklan 4 kohdassa tarkoitetussa tapauksessa kuluvan viikon maanantaista perjantaihin;
b)
ennen kunkin kuukauden 15 päivää edellisen kuukauden osalta:
i)
asetuksen (EY) N:o 1291/200 16 artiklassa tarkoitettuja todistuksia koskevat hakemukset;
ii)
määrät, joille on annettu todistus tämän asetuksen 8 artiklan 1 kohdan mukaisesti ja joita ei ole käytetty.
2. Edellä 1 kohdassa tarkoitetuissa ilmoituksissa on täsmennettävä:
a)
tuotteen painomäärä jokaisen 8 artiklan 4 kohdassa tarkoitetun luokan osalta;
b)
määrä eriteltynä määräpaikan mukaan jokaisen luokan osalta.
Lisäksi 1 kohdan b alakohdan ii alakohdassa tarkoitetussa ilmoituksessa on ilmoitettava tarkasti tuen määrä luokittain.”
8)
Korvataan liite IV tämän asetuksen liitteellä.
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Sellaista vientiä, jolle ei ole haettu vientitukea, koskevat vientitodistukset, jotka on myönnetty ennen tämän asetuksen voimaantuloa ja joiden voimassaolo päättyy tämän asetuksen voimaantulon jälkeen, voidaan palauttaa toimivaltaiselle kansalliselle viranomaiselle. Poiketen siitä, mitä asetuksen (EY) N:o 1291/2000 35 artiklan 2 kohdassa säädetään, kun vähemmän kuin 95 prosenttia todistuksessa ilmoitetusta määrästä on viety, mainittuja todistuksia vastaavaa vakuutta ei menetetä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä toukokuuta 2007.

Labels: 3
17
15